Megan Rapinoe lét ekki gott tækifæri framhjá sér fara þegar hún fékk afhentan Gullbolta France Football í vikunni . Hún er enn á fullu að berjast fyrir launajafnrétti kynjanna í fótboltanum . Megan Rapinoe átti ótrúlegt ár þar sem hún varð heimsmeistari , markadrottning og besti leikmaðurinn á HM og hefur síðan unnið allra eftirsóttustu verðlaunin þegar menn hafa verið að gera upp árið . Það er barátta hennar utan vallar sem hefur gert hana að stórstjörnu og skilað henni miklu meiri frægð en frammistaða hennar inn á vellinum . Megan Rapinoe vill að stórstjörnurnar karla megin , menn eins og Lionel Messi , Cristiano Ronaldo og Zlatan Ibrahimovic , leggi konum lið í baráttunni . Rapinoe skoraði á þessar stjörnur að tala með jafnrétti og hjálpa knattspyrnukonunum að vinna upp hið gríðarlega mikla bil sem er á milli tekjum knattspyrnumanna og knattspyrnukvenna . „ Ég vil kalla : Cristiano , Lionel , Zlatan , hjálpið mér , “ sagði Megan Rapinoe . „ Þessar stórstjörnur taka ekki þátt í neinu þótt að það séu svona mikið af vandamálum í karlafótboltanum , “ sagði Rapinoe . „ Óttast þeir að tapa öllu ? Þeir trúa því kannski sjálfir en það er ekki rétt . Hver mun eyða nöfnum Messi eða Ronaldo úr fótboltasögunni fyrir að tala gegn kynjamisrétti eða kynþáttafordómum , “ sagði Megan Rapinoe glerhörð . „ Ég er góður leikmaður en um leið fæ ég stuðning fyrir það sem ég geri utan vallar . Fólk skilur að ég er að reyna að finna lausnir á vandamálum samfélagsins . Hugmyndin er að gefa öðrum styrk með því að tala hærra . Ég óttast ekkert svo ég segi það sem ég vil segja . Það er þreytandi að ferðast út um allt en þú þarf að vera í framlínunni ef þú vilt bæta hluti í okkar heimi , “ sagði Megan Rapinoe .